Návrh

**NARIADENIE VLÁDY**

**Slovenskej republiky**

z ........... 2018,

**ktorým sa ustanovuje výška odvodu z dodanej elektriny koncovým odberateľom elektriny a podrobnosti o spôsobe jeho výberu pre Národný jadrový fond, použití, vedení jeho evidencie a o spôsobe a lehotách jeho úhrady**

Vláda Slovenskej republiky podľa § 10 ods. 6 a 7 zákona č. 308/2018 Z. z. o Národnom jadrovom fonde a o zmene a doplnení zákona č. 541/2004 Z. z. o mierovom využívaní jadrovej energie (atómový zákon) a o zmene a doplnení niektorých zákonov v znení neskorších predpisov (ďalej len „zákon“) nariaďuje:

§ 1

(1) Prevádzkovateľ prenosovej sústavy odvádza na príjmový rozpočtový účet kapitoly Ministerstva hospodárstva Slovenskej republiky (ďalej len „ministerstvo“) odvod podľa § 10 ods. 1 písm. c) zákona (ďalej len „odvod na krytie historického dlhu“) vo výške, ktorá sa rovná súčinu efektívnej sadzby odvodu na krytie historického dlhu za príslušný rok a množstva elektriny dodanej koncovým odberateľom elektriny pripojeným do prenosovej sústavy, množstva elektriny dodanej a vyrobenej v miestnej distribučnej sústave pripojenej do prenosovej sústavy a množstva elektriny dodanej výrobcom elektriny priamo pripojeným do prenosovej sústavy koncovým odberateľom elektriny bez použitia sústav okrem vlastnej spotreby elektriny pri výrobe elektriny, ostatnej vlastnej spotreby elektriny výrobcu elektriny, ktorá nebola odobratá z prenosovej sústavy, vlastnej spotreby elektriny prevádzkovateľa prenosovej sústavy, elektriny na krytie strát v prenosovej sústave a spotreby elektriny na účely prečerpávania v prečerpávacích vodných elektrárňach za príslušný mesiac. Koncoví odberatelia elektriny a prevádzkovatelia miestnej distribučnej sústavy pripojení do prenosovej sústavy postupujú pri uhrádzaní efektívnej sadzby odvodu na krytie historického dlhu za príslušný rok a poskytovaní súvisiacich údajov podľa prevádzkového poriadku prevádzkovateľa prenosovej sústavy.

(2) Prevádzkovateľ regionálnej distribučnej sústavy odvádza na príjmový rozpočtový účet kapitoly ministerstva odvod na krytie historického dlhu vo výške, ktorá sa rovná súčinu efektívnej sadzby odvodu na krytie historického dlhu za príslušný rok a množstva elektriny dodanej koncovým odberateľom elektriny pripojeným do distribučnej sústavy, množstva elektriny dodanej a vyrobenej v miestnej distribučnej sústave pripojenej do regionálnej distribučnej sústavy a množstva elektriny dodanej výrobcom elektriny priamo pripojeným do regionálnej distribučnej sústavy koncovým odberateľom elektriny bez použitia sústav okrem vlastnej spotreby elektriny pri výrobe elektriny, ostatnej vlastnej spotreby elektriny výrobcu elektriny, ktorá nebola odobratá z regionálnej distribučnej sústavy, vlastnej spotreby elektriny prevádzkovateľa regionálnej distribučnej sústavy, elektriny na krytie strát v distribučnej sústave a spotreby elektriny na účely prečerpávania v prečerpávacích vodných elektrárňach za príslušný mesiac. Koncoví odberatelia elektriny a prevádzkovatelia miestnej distribučnej sústavy pripojení do regionálnej distribučnej sústavy postupujú pri uhrádzaní efektívnej sadzby odvodu na krytie historického dlhu za príslušný rok a poskytovaní súvisiacich údajov podľa prevádzkového poriadku prevádzkovateľa regionálnej distribučnej sústavy.

(3) Ak je koncový odberateľ elektriny pripojený do prenosovej sústavy, efektívnu sadzbu odvodu na krytie historického dlhu za príslušný rok uhrádza prevádzkovateľovi prenosovej sústavy.

(4) Ak nie je koncový odberateľ elektriny pripojený do prenosovej sústavy, efektívnu sadzbu odvodu na krytie historického dlhu za príslušný rok uhrádza prostredníctvom prevádzkovateľa distribučnej sústavy, do ktorej je jeho odberné miesto pripojené.

(5) Ak má koncový odberateľ elektriny s dodávateľom elektriny uzatvorenú zmluvu o združenej dodávke elektriny, uhrádza efektívnu sadzbu odvodu na krytie historického dlhu za príslušný rok dodávateľovi elektriny. Efektívnu sadzbu odvodu na krytie historického dlhu za príslušný rok uhrádza dodávateľ elektriny prostredníctvom prevádzkovateľa sústavy, do ktorej je pripojené odberné miesto koncového odberateľa elektriny.

(6) Ak výrobca elektriny dodáva ním vyrobenú elektrinu koncovému odberateľovi elektriny bez použitia sústavy, uplatňuje voči nemu efektívnu sadzbu odvodu na krytie historického dlhu za príslušný rok, ktorú následne uhrádza prevádzkovateľovi sústavy, do ktorej je výrobca elektriny pripojený.

(7) Prevádzkovateľ miestnej distribučnej sústavy uhrádza efektívnu sadzbu odvodu na krytie historického dlhu za príslušný rok prevádzkovateľovi sústavy, do ktorej je miestna distribučná sústava pripojená, za množstvo elektriny dodané v tejto miestnej distribučnej sústave priamo na základe zmluvy o prístupe do distribučnej sústavy a distribúcii elektriny alebo prostredníctvom dodávateľa elektriny, ktorý pre prevádzkovateľa miestnej distribučnej sústavy zabezpečuje dodávku elektriny na základe zmluvy o združenej dodávke elektriny vrátane platby z uplatnenia efektívnej sadzby odvodu na krytie historického dlhu za príslušný rok za elektrinu vyrobenú vo vlastnom zariadení na výrobu elektriny a v inom zariadení na výrobu elektriny pripojených do miestnej distribučnej sústavy a spotrebovanú v rámci ostatnej spotreby elektriny prevádzkovateľa sústavy, okrem vlastnej spotreby elektriny pri výrobe elektriny, ostatnej vlastnej spotreby elektriny výrobcu elektriny, ktorá nebola odobratá zo sústavy, a spotreby elektriny na účely prečerpávania v prečerpávacích vodných elektrárňach.

(8) Prevádzkovateľ miestnej distribučnej sústavy odovzdáva údaje potrebné na vyúčtovanie efektívnej sadzby odvodu na krytie historického dlhu za príslušný rok prevádzkovateľovi sústavy, do ktorej je pripojený, vždy za príslušný mesiac do siedmeho dňa nasledujúceho kalendárneho mesiaca.

(9) Výrobca elektriny, ktorý elektrinu vyrobenú vo vlastnom zariadení na výrobu elektriny dodáva priamym vedením koncovým odberateľom elektriny alebo spotrebúva v mieste výroby elektriny okrem vlastnej spotreby elektriny pri výrobe elektriny, ostatnej vlastnej spotreby elektriny výrobcu elektriny, ktorá nebola odobratá zo sústavy, a spotreby elektriny na účely prečerpávania v prečerpávacích vodných elektrárňach, uhrádza efektívnu sadzbu odvodu na krytie historického dlhu za príslušný rok prevádzkovateľovi sústavy, do ktorej je pripojený. Výrobca elektriny odovzdáva údaje potrebné na vyúčtovanie efektívnej sadzby odvodu na krytie historického dlhu za príslušný rok prevádzkovateľovi sústavy, do ktorej je pripojený, a to vždy za príslušný mesiac do siedmeho dňa nasledujúceho kalendárneho mesiaca.

(10) Úhrada efektívnej sadzby odvodu na krytie historického dlhu za príslušný rok sa neúčtuje za elektrinu na účely vývozu elektriny.

(11) Odvod na krytie historického dlhu podľa odseku 1 odvádza prevádzkovateľ prenosovej sústavy na príjmový rozpočtový účet kapitoly ministerstva vedený v Štátnej pokladnici mesačne, a to do konca kalendárneho mesiaca nasledujúceho po príslušnom mesiaci.

(12) Odvod na krytie historického dlhu podľa odseku 2 odvádza prevádzkovateľ distribučnej sústavy na príjmový rozpočtový účet kapitoly ministerstva vedený v Štátnej pokladnici mesačne, a to do konca kalendárneho mesiaca nasledujúceho po príslušnom mesiaci.

(13) Odvod na krytie historického dlhu sa použije na krytie

a) nákladov súvisiacich s vyraďovaním jadrovej elektrárne A1 Jaslovské Bohunice z prevádzky vrátane nákladov na nakladanie s rádioaktívnymi odpadmi z tohto vyraďovania,

b) časti nákladov na vyraďovanie jadrovej elektrárne V1 Jaslovské Bohunice z prevádzky, ktorú tvorí rozdiel celkových nákladov na vyraďovanie jadrovej elektrárne V1 Jaslovské Bohunice a odvedených finančných prostriedkov na vyraďovanie jadrovej elektrárne po roku 1995 vrátane nákladov na nakladanie s rádioaktívnymi odpadmi z tohto vyraďovania a finančných prostriedkov poskytnutých z Medzinárodného podporného fondu na odstavenie jadrovej elektrárne V1 Jaslovské Bohunice,

c) nákladov na nakladanie s vyhoretým jadrovým palivom[[1]](#footnote-1)) z jadrovej elektrárne V1 Jaslovské Bohunice.

§ 2

(1) Koncovému odberateľovi elektriny, ktorý je podnikom vykonávajúcim činnosť výrobcu v niektorom z odvetví uvedených v prílohe, sa poskytne zľava z efektívnej sadzby odvodu na krytie historického dlhu vo výške 30%.

(2) Koncovému odberateľovi elektriny, ktorý je podnikom vykonávajúcim činnosť výrobcu v niektorom z odvetví uvedených v prílohe a ktorého elektroenergetická náročnosť dosahuje najmenej 60%, sa poskytne zľava z efektívnej sadzby odvodu na krytie historického dlhu vo výške 75%.

(3) Koncovému odberateľovi elektriny sa poskytne zľava z efektívnej sadzby odvodu na krytie historického dlhu podľa odseku 1 alebo odseku 2, len ak podiel hrubej pridanej hodnoty podniku z činností podľa príslušných odvetví uvedených v prílohe je v predchádzajúcom roku najmenej 50% z celkovej hrubej pridanej hodnoty podniku.

(4) Splnenie podmienok podľa odsekov 2 a 3 sa preukazuje správou overenou audítorom alebo audítorskou spoločnosťou zapísanými v zozname podľa osobitného predpisu,[[2]](#footnote-2)) v ktorej je uvedená výška elektroenergetickej náročnosti podniku a hrubej pridanej hodnoty podniku.

(5) Koncový odberateľ elektriny podľa odseku 1 alebo odseku 2, ktorý spĺňa podmienku podľa odseku 3 môže každoročne do 30. júna požiadať ministerstvo o poskytnutie zľavy z efektívnej sadzby odvodu na krytie historického dlhu na nasledujúci kalendárny rok. Žiadosť o poskytnutie zľavy z efektívnej sadzby odvodu na krytie historického dlhu obsahuje

a) názov, sídlo, identifikačné číslo, telefónne číslo a adresu elektronickej pošty, ak ide o právnickú osobu, alebo obchodné meno, miesto podnikania, identifikačné číslo, telefónne číslo a adresu elektronickej pošty, ak ide o fyzickú osobu - podnikateľa,

b) druh odvetvia podľa prílohy.

(6) Koncový odberateľ elektriny podľa odseku 2 predkladá spolu so žiadosťou podľa odseku 5 údaje o jeho

a) celkovej spotrebe elektriny za posledné tri roky,

b) hrubej pridanej hodnote podniku za posledné tri roky potvrdenej audítorom alebo audítorskou spoločnosťou zapísanými v zozname podľa osobitného predpisu,2)

c) elektroenergetickej náročnosti podniku.

(7) Ministerstvo zverejní výsledok vyhodnotenia žiadostí o poskytnutie zľavy z efektívnej sadzby odvodu na krytie historického dlhu na svojom webovom sídle a každoročne do 30. októbra oznámi prevádzkovateľovi prenosovej sústavy a príslušnému prevádzkovateľovi distribučnej sústavy zoznam koncových odberateľov elektriny, ktorým sa poskytne zľava z efektívnej sadzby odvodu na krytie historického dlhu, spolu s výškou zľavy z efektívnej sadzby odvodu na krytie historického dlhu.

(8) Prevádzkovateľ prenosovej sústavy alebo príslušný prevádzkovateľ distribučnej sústavy uplatňuje zľavu z efektívnej sadzby odvodu na krytie historického dlhu v každej faktúre vystavenej koncovému odberateľovi elektriny podľa odseku 7 v kalendárnom roku, na ktorý bola koncovému odberateľovi elektriny poskytnutá zľava z efektívnej sadzby odvodu na krytie historického dlhu.

§ 3

(1) Efektívna sadzba odvodu na krytie historického dlhu za príslušný rok k 1. februáru 2019 je 3,27 eura za megawatthodinu elektriny.

(2) Efektívna sadzba odvodu na krytie historického dlhu za príslušný rok sa každoročne valorizuje k 1. júlu o mieru jadrovej inflácie za predchádzajúci kalendárny rok určenú Štatistickým úradom Slovenskej republiky a zaokrúhľuje sa na dve desatinné miesta.

§ 4

(1) Koncový odberateľ elektriny podľa § 2 ods. 1 alebo ods. 2, ktorý spĺňa podmienku podľa § 2 ods. 3 môže do 31. marca 2019 požiadať ministerstvo o poskytnutie zľavy z efektívnej sadzby odvodu na krytie historického dlhu na rok 2019. Žiadosť o poskytnutie zľavy z efektívnej sadzby odvodu na krytie historického dlhu obsahuje náležitosti podľa § 2 ods. 5 a 6.

(2) Ministerstvo zverejní výsledok vyhodnotenia žiadostí o poskytnutie zľavy z efektívnej sadzby odvodu na krytie historického dlhu na rok 2019 na svojom webovom sídle a do 30. apríla 2019 oznámi prevádzkovateľovi prenosovej sústavy a príslušnému prevádzkovateľovi distribučnej sústavy zoznam koncových odberateľov elektriny, ktorým sa poskytne zľava z efektívnej sadzby odvodu na krytie historického dlhu, spolu s výškou zľavy z efektívnej sadzby odvodu na krytie historického dlhu.

(3) Prevádzkovateľ prenosovej sústavy a príslušný prevádzkovateľ distribučnej sústavy vykoná do 31. decembra 2019 vyúčtovanie zľavy z efektívnej sadzby odvodu na krytie historického dlhu na rok 2019 pre koncového odberateľa elektriny podľa § 2 ods. 1 alebo ods. 2, ktorý spĺňa podmienku podľa § 2 ods. 3, na základe oznámenia ministerstva podľa odseku 2.

§ 5

Zrušuje sa nariadenie vlády Slovenskej republiky č. 426/2010 Z. z., ktorým sa ustanovujú podrobnosti o výške odvodu z dodanej elektriny koncovým odberateľom a spôsobe jeho výberu pre Národný jadrový fond na vyraďovanie jadrových zariadení a na nakladanie s vyhoretým jadrovým palivom a rádioaktívnymi odpadmi v znení nariadenia vlády Slovenskej republiky č. 19/2013 Z. z. a nariadenia vlády Slovenskej republiky č. 297/2013 Z. z.

§ 6

Toto nariadenie vlády nadobúda účinnosť 1. februára 2019.

 Príloha

 k nariadeniu vlády č. .../2018 Z. z.

**Zoznam odvetví oprávnených na zľavu z efektívnej sadzby odvodu**

**na krytie historického dlhu**

|  |  |
| --- | --- |
| **Odvetvie** | **Kód NACE** |
| Výroba rafinovaných ropných produktov | 1920 |
| Výroba surového železa a ocele a ferozliatin  | 2410 |
| Výroba hliníka  | 2442 |

1. ) § 2 písm. h) tretí bod zákona č. 541/2004 Z. z. o mierovom využívaní jadrovej energie (atómový zákon) a o zmene a doplnení niektorých zákonov v znení zákona č. 143/2013 Z. z. [↑](#footnote-ref-1)
2. ) Zákon č. 423/2015 Z. z. o štatutárnom audite a o zmene a doplnení zákona č. 431/2002 Z. z. o účtovníctve v znení neskorších predpisov v znení neskorších predpisov. [↑](#footnote-ref-2)